CELEX: 52018PC0563
Language: el
Date: 2018-07-31
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για τον διορισμό των μελών της επιτροπής που προβλέπεται στο άρθρο 14 παράγραφος 3 του κανονισμού (ΕΕ) 2017/1939

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.7.2018
            COM(2018) 563 final
            2018/0296(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον διορισμό των μελών της επιτροπής που προβλέπεται στο άρθρο 14 παράγραφος 3 του κανονισμού (ΕΕ) 2017/1939
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Ο κανονισμός (ΕΕ) 2017/1939 του Συμβουλίου σχετικά με την εφαρμογή ενισχυμένης συνεργασίας για τη σύσταση Ευρωπαϊκής Εισαγγελίας εκδόθηκε στις 12 Οκτωβρίου 2017 και άρχισε να ισχύει στις 20 Νοεμβρίου 2017
                     1
                  . Σύμφωνα με το άρθρο 20 του εν λόγω κανονισμού, η Επιτροπή είναι υπεύθυνη για τη σύσταση και την αρχική διοικητική λειτουργία της Ευρωπαϊκής Εισαγγελίας μέχρις ότου η τελευταία αποκτήσει την ικανότητα εκτέλεσης του προϋπολογισμού της. Η Επιτροπή καταβάλλει κάθε αναγκαία προσπάθεια για να εξασφαλίσει την ταχεία σύσταση της Ευρωπαϊκής Εισαγγελίας. Σύμφωνα με το άρθρο 120 του κανονισμού και ύστερα από φάση ανάπτυξης τριών ετών, η Επιτροπή σκοπεύει να καταστήσει την Ευρωπαϊκή Εισαγγελία λειτουργική έως το τέλος του 2020. 
               
               
                  Ένα στοιχείο ουσιαστικής σημασίας για τη σύσταση και την έναρξη λειτουργίας της Ευρωπαϊκής Εισαγγελίας αφορά την επιλογή και τον διορισμό των μελών της, ιδίως του/της Ευρωπαίου/-ας γενικού/-ης εισαγγελέα και των Ευρωπαίων εισαγγελέων. Για την επιλογή του/της Ευρωπαίου/-ας γενικού/-ης εισαγγελέα και των Ευρωπαίων εισαγγελέων της Ευρωπαϊκής Εισαγγελίας, το άρθρο 14 παράγραφος 3 του κανονισμού (ΕΕ) 2017/1939 προβλέπει ότι το Συμβούλιο θεσπίζει τους κανόνες λειτουργίας της επιτροπής επιλογής και εκδίδει απόφαση περί του διορισμού των μελών της έπειτα από πρόταση της Επιτροπής. Για τον σκοπό αυτό, η Επιτροπή εξέδωσε πρόταση εκτελεστικής απόφασης του Συμβουλίου με παράρτημα στην οποία καθορίζονται οι κανόνες λειτουργίας της επιτροπής επιλογής στις 25 Μαΐου 2018
                     2
                  . 
               
               
                  Για τη συγκρότηση της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 η Επιτροπή προτείνει εκτελεστική απόφαση του Συμβουλίου για τον διορισμό των μελών της επιτροπής. Σύμφωνα με το άρθρο 14 παράγραφος 3 του κανονισμού (ΕΕ) 2017/1939, η Επιτροπή προτείνει δώδεκα μέλη για την επιτροπή επιλογής, τα οποία θα επιλέγονται μεταξύ πρώην μελών του Δικαστηρίου και του Ελεγκτικού Συνεδρίου, πρώην εθνικών μελών της Eurojust, μελών των εθνικών ανώτατων δικαστηρίων, ανώτερων εισαγγελέων και δικηγόρων εγνωσμένης ικανότητας. Ένας από τους επιλεγόντες προτάθηκε από το Ευρωπαϊκό Κοινοβούλιο στις 31 Μαΐου 2018. Η Επιτροπή έλαβε υπόψη την ανάγκη να διασφαλιστεί ισορροπία από άποψη γεωγραφικής κατανομής, φύλου και γνώσης των νομικών συστημάτων των κρατών μελών που συμμετέχουν στην Ευρωπαϊκή Εισαγγελία.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η σύσταση της Ευρωπαϊκής Εισαγγελίας προβλέπεται στο άρθρο 86 της Συνθήκης για τη λειτουργία της Ευρωπαϊκής Ένωσης (ΣΛΕΕ). Η Ευρωπαϊκή Εισαγγελία θα είναι ο πρώτος οργανισμός της ΕΕ με εξουσίες για διεξαγωγή ποινικών ερευνών και άσκηση διώξεων σε σχέση με εγκλήματα που θίγουν τα οικονομικά συμφέροντα της Ένωσης, ενώ θα αποτελεί έναν εντελώς νέο συντελεστή στον χώρο της ευρωπαϊκής δικαιοσύνης. Η Ευρωπαϊκή Εισαγγελία αναμένεται να οδηγήσει σε μια πιο συνεκτική και αποτελεσματική πολιτική στον τομέα της δίωξης των εγκλημάτων σε βάρος του προϋπολογισμού της ΕΕ, με αποτέλεσμα την αύξηση του αριθμού των ποινικών διώξεων και των καταδικαστικών αποφάσεων, καθώς και την αύξηση του επιπέδου ανάκτησης δολίως απολεσθέντων κονδυλίων της Ένωσης.
               
               
                  Με την υποβολή της παρούσας πρότασης εκτελεστικής απόφασης του Συμβουλίου για τον διορισμό των μελών της επιτροπής επιλογής του/της Ευρωπαίου/-ας γενικού/-ης εισαγγελέα και των Ευρωπαίων εισαγγελέων της Ευρωπαϊκής Εισαγγελίας, η Επιτροπή συμμορφώνεται με την υποχρέωση που υπέχει βάσει του άρθρου 14 παράγραφος 3 του κανονισμού (ΕΕ) 2017/1939. Η παρούσα πρόταση επιτρέπει τη συγκρότηση της επιτροπής επιλογής, ξεκινώντας, με τον τρόπο αυτό, τις απαιτούμενες διαδικασίες για την επιλογή και τον διορισμό του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων της Ευρωπαϊκής Εισαγγελίας. Ως εκ τούτου, η παρούσα πρόταση συνάδει πλήρως με τις ισχύουσες διατάξεις στον αντίστοιχο τομέα πολιτικής.  
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρωτοβουλία συνάδει με άλλες ενωσιακές πολιτικές και νομοθετικές εξελίξεις που αποσκοπούν στην ενίσχυση της προστασίας των οικονομικών συμφερόντων της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 291 της ΣΛΕΕ σε συνδυασμό με το άρθρο 14 παράγραφος 3 του κανονισμού (ΕΕ) 2017/1939 του Συμβουλίου.  
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Σύμφωνα με το άρθρο 14 παράγραφος 3 του κανονισμού (ΕΕ) 2017/1939, η Επιτροπή έχει τη νομική υποχρέωση να υποβάλει πρόταση για τον διορισμό των μελών της επιτροπής επιλογής από το Συμβούλιο. Η παρούσα πρόταση αποτελεί συνέχεια της πρότασης της Επιτροπής για εκτελεστική απόφαση του Συμβουλίου με παράρτημα στην οποία καθορίζονται οι κανόνες λειτουργίας της επιτροπής επιλογής. Η παρούσα πρόταση έχει ουσιαστική σημασία για να διασφαλιστεί η συγκρότηση της επιτροπής επιλογής με σκοπό την ταχεία επιλογή και τον διορισμό του/της Ευρωπαίου/-ας γενικού/-ης εισαγγελέα και των Ευρωπαίων εισαγγελέων της Ευρωπαϊκής Εισαγγελίας.  
               
            
            
               •Αναλογικότητα
            
            
               
                  Η παρούσα πρόταση περιορίζεται σε ό,τι είναι αναγκαίο για την επίτευξη των προτεινόμενων στόχων και, ως εκ τούτου, συμμορφώνεται με την αρχή της αναλογικότητας. Η παρούσα πρόταση συνδέεται άμεσα με την έναρξη ισχύος του κανονισμού (ΕΕ) 2017/1939 και έχει θεμελιώδη σημασία για τη διασφάλιση της ταχείας σύστασης της Ευρωπαϊκής Εισαγγελίας. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
         
         
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Δεδομένης της στοχευμένης και περιορισμένης φύσης της παρούσας πρότασης, καθώς και του γεγονότος ότι συνάδει με την υποχρέωση της Επιτροπής βάσει του άρθρου 14 παράγραφος 3 του κανονισμού 2017/1939 του Συμβουλίου, δεν διενεργήθηκαν εκ των υστέρων αξιολογήσεις, διαβουλεύσεις με τα ενδιαφερόμενα μέρη και εκτίμηση επιπτώσεων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει δημοσιονομικές επιπτώσεις. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Δεδομένης της φύσης της παρούσας πρότασης, δεν υπάρχει σχεδιασμός εφαρμογής σε σχέση με το παρόν μέτρο. 
            
            
               •Επεξηγηματικά έγγραφα (για οδηγίες)
            
            
               
                  Η παρούσα πρόταση δεν απαιτεί επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 ορίζει ότι τα δώδεκα πρόσωπα που περιλαμβάνονται στον κατάλογο διορίζονται μέλη της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 για περίοδο τεσσάρων ετών από την ημερομηνία έναρξης ισχύος που αναφέρεται στο άρθρο 2. 
               
            
            
               2018/0296 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον διορισμό των μελών της επιτροπής που προβλέπεται στο άρθρο 14 παράγραφος 3 του κανονισμού (ΕΕ) 2017/1939
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας, και ιδίως το άρθρο 14 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
         
         
            
               (1)Σύμφωνα με το άρθρο 14 παράγραφος 3 του κανονισμού (ΕΕ) 2017/1939, πρέπει να συγκροτηθεί επιτροπή επιλογής για την κατάρτιση καταλόγου των υποψηφίων που διαθέτουν τα κατάλληλα προσόντα για τη θέση του/της Ευρωπαίου/-ας γενικού/-ης εισαγγελέα και την παροχή αιτιολογημένης γνώμης σχετικά με τα προσόντα των υποψηφίων για τις θέσεις των Ευρωπαίων εισαγγελέων. 
            
            
               (2)Σύμφωνα με τον κανονισμό (ΕΕ) 2017/1939, το Ευρωπαϊκό Κοινοβούλιο και το Συμβούλιο διορίζουν τον/την Ευρωπαίο/-α γενικό/-ή εισαγγελέα, με κοινή συμφωνία, από κατάλογο υποψηφίων που διαθέτουν τα απαραίτητα προσόντα τον οποίο καταρτίζει η επιτροπή επιλογής. 
            
            
               (3)Ο κανονισμός (ΕΕ) 2017/1939 προβλέπει επίσης ότι το Συμβούλιο διορίζει κάθε Ευρωπαίο/-α εισαγγελέα επιλέγοντας μεταξύ τριών υποψηφίων που προτείνονται από κάθε κράτος μέλος αφού λάβει αιτιολογημένη γνώμη από την επιτροπή επιλογής.
            
            
               (4)Η επιτροπή επιλογής θα πρέπει να εξετάσει τις υποψηφιότητες για τη θέση του/της Ευρωπαίου/-ας γενικού/-ής εισαγγελέα και για τις θέσεις των Ευρωπαίων εισαγγελέων λαμβάνοντας υπόψη τις απαιτήσεις που προβλέπονται στο άρθρο 14 παράγραφος 2 και στο άρθρο 16 παράγραφος 1 του κανονισμού (ΕΕ) 2017/1939 αντιστοίχως, μεταξύ άλλων κατά πόσον οι υποψήφιοι παρέχουν εχέγγυα ανεξαρτησίας.   
            
            
               (5)Η επιτροπή επιλογής θα πρέπει να απαρτίζεται από δώδεκα πρόσωπα τα οποία θα επιλέγονται μεταξύ πρώην μελών του Δικαστηρίου και του Ελεγκτικού Συνεδρίου, πρώην εθνικών μελών της Eurojust, μελών των εθνικών ανώτατων δικαστηρίων, ανώτερων εισαγγελέων και δικηγόρων εγνωσμένης ικανότητας. 
            
            
               (6)Ένα από τα μέλη της επιτροπής επιλογής θα πρέπει να προτείνεται από το Ευρωπαϊκό Κοινοβούλιο. Στις 31 Μαΐου 2018 το Κοινοβούλιο όρισε τον κ. Antonio Mura ως το μέλος της επιτροπής που πρόκειται να προταθεί απ’ αυτό. 
            
            
               (7)Η Επιτροπή έλαβε υπόψη την ανάγκη για γεωγραφική ισορροπία, ισόρροπη εκπροσώπηση των φύλων και σωστή αντιπροσώπευση των νομικών συστημάτων των κρατών μελών που συμμετέχουν στην Ευρωπαϊκή Εισαγγελία για τον ορισμό των μελών της επιτροπής επιλογής. 
            
            
               (8)Στα έντεκα πρόσωπα που προτείνει η Επιτροπή συγκαταλέγεται ένα πρώην μέλος του Δικαστηρίου, ένα πρώην μέλος του Ελεγκτικού Συνεδρίου, ένα πρώην εθνικό μέλος της Eurojust, πέντε ανώτεροι εισαγγελείς, δύο μέλη εθνικών ανώτατων δικαστηρίων και ένας δικηγόρος εγνωσμένης ικανότητας· από τα πρόσωπα αυτά έξι είναι άνδρες και πέντε γυναίκες.  
            
            
               (9)Σύμφωνα με το άρθρο 14 παράγραφος 3 του κανονισμού (ΕΕ) 2017/1939, το Συμβούλιο θα πρέπει να εκδώσει απόφαση για τον διορισμό των μελών της επιτροπής επιλογής κατόπιν πρότασης της Επιτροπής. 
            
            
               (10)Επομένως, θα πρέπει να διοριστούν τα μέλη της επιτροπής επιλογής. 
            
            
               ΕΞΕΔΩΣΕ ΤΗΝ ΠΑΡΟΎΣΑ ΑΠΟΦΑΣΗ: 
            
            
               Άρθρο 1
            
            
               Τα ακόλουθα πρόσωπα διορίζονται μέλη της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 για περίοδο τεσσάρων ετών από την ημερομηνία έναρξης ισχύος που αναφέρεται στο άρθρο 2 της παρούσας απόφασης. 
            
            
            
               Κύριος Peter FRANK
            
            
               Κυρία Ulrike HABERL-SCHWARZ
            
            
               Κύριος Θεόδωρος ΙΩΑΝΝΙΔΗΣ
            
            
               Κυρία Saale LAOS
            
            
               Κύριος Jean-Claude MARIN
            
            
               Κύριος Ján MAZÁK
            
         
         
            
               Κυρία María de los ÁNGELES GARRIDO LORENZO 
            
            
               Κύριος Marin MRČELA
            
            
               Κύριος Antonio MURA
            
            
               Κύριος Vítor Manuel DA SILVA CALDEIRA
            
            
               Κυρία Martine SOLOVIEFF 
            
            
               Κυρία Raija TOIVIAINEN
            
            
               Άρθρο 2
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας, ΕΕ L 283 της 31.10.2017, σ. 1.
               
               
                  
                     (2)
                  
                        Πρόταση εκτελεστικής απόφασης του Συμβουλίου για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας COM(2018) 318 final της 25ης Μαΐου 2018.